Na temelju članka 44. stavka 2. Zakona o komunalnom gospodarstvu („Narodne novine“ broj 68/18., 110/18. i 32/20.), članka 4. Zakona o zaštiti od požara („Narodne novine“ broj 92/10. i 114/22) i članka 30. Statuta Općine Virje („Službeni glasnik Općine Virje“ broj 3/13, 3/18, 6/20, 3/21. i 5/21. - pročiščeni tekst) te sukladno članku 6. Odluke o komunalnim djelatnostima na području Općine Virje („Službeni glasnik Koprivničko-križevačke županije“ broj 20/22) Općinsko vijeće Općine Virje na \_\_. sjednici održanoj \_\_\_\_ 2024. godine donijelo je

**ODLUKU**  
**o obavljanju dimnjačarskih poslova na području Općine Virje**

1. OPĆE ODREDBE

Članak 1.

Odlukom o obavljanju dimnjačarskih poslova na području Općine Virje (u daljnjem tekstu: Odluka) uređuje se organizacija i način obavljanja dimnjačarskih poslova, rokovi čišćenja i kontrole dimovodnih objekata i uređaja za loženje te nadzor nad obavljanjem tih poslova na području Općine Virje (u daljnjem tekstu: Općina), a u svrhu sprječavanja i otklanjanja uzroka požara i opasnosti od plinova i dimova.

Obavljanje dimnjačarskih poslova kao komunalna djelatnost, organizira se u cilju zaštite života ljudi i imovine, te sprječavanja i otklanjanja uzroka opasnosti od požara u svim građevinama i prostorima koji koriste dimovodne objekte, a od posebnog je interesa za fizičke i pravne osobe na području Općine .

Dimnjačarski poslovi kao komunalna djelatnost moraju se obavljati trajno i u skladu sa odredbama zakonskih i podzakonskih propisa i odredbama ove Odluke.

Članak 2.

Pod obavljanjem dimnjačarskih poslova iz ove Odluke podrazumijeva se:

* provjera ispravnosti i funkcioniranja dimnjaka, uređaja za loženje i sustava dobave zraka za izgaranje
* obavljanje redovnih i izvanrednih pregleda dimnjaka i uređaja za loženje
* čišćenje dimnjaka, uređaja za loženje i sustava dobave zraka za izgaranje
* spaljivanje i vađenje čađe iz dimnjaka i uređaja za loženje
* poduzimanje mjera za sprječavanje opasnosti od požara, eksplozija, trovanja, te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

Pod dimnjakom, u smislu ove Odluke, smatra se usponski dimovodni kanal, sabirnica čađe, priključna cijev (spojni dimovodni kanal) uređaja za loženje i drugi dijelovi dimnjaka (u daljnjem tekstu: dimovodni objekti).

Pod uređajima za loženje u smislu ove Odluke smatraju se ložišta na kruta, tekuća i plinska goriva.

Korisnici dimnjačarske usluge su vlasnici građevina, stanova, poslovnih prostora i drugih objekata u kojima se nalaze dimovodni objekti. Vlasnici, odnosno korisnici građevina i drugih nekretnina te prostora, odnosno upravitelji zgrada dužni su, sukladno Zakonu o zaštiti od požara („Narodne novine“ broj 92/10, 114/22), osigurati provedbu mjera propisanih Zakonom, propisima donesenim na temelju Zakona te drugim propisima, planovima, aktima i odlukama iz zaštite od požara na njihovom području i/ili vlasništvu s ciljem sprječavanja i otklanjanja opasnosti od požara, eksplozija, dima, plinova i čađi.

1. ORGANIZACIJA I NAČIN OBAVLJANJA DIMNJAČARSKE SLUŽBE

Članak 3.

Dimnjačarske poslove može obavljati pravna ili fizička osoba – obrtnik koja je registrirana za obavljanje te djelatnosti i ima osobe u radnom odnosu koje su stručno osposobljene za obavljanje dimnjačarskih poslova (dalje u tekstu: dimnjačar)

Dimnjačarske poslove mogu obavljati osobe iz stavka 1.ovog članka isključivo na temelju sklopljenog ugovora o koncesiji.

Postupak davanja koncesije provodi se sukladno odredbama Zakona o koncesijama, Zakona o komunalnom gospodarstvu i odluka Općinskog vijeća Općine.

Obavljanje dimnjačarskih poslova povjerava se koncesionaru na razdoblje od 5 (pet) godina.

Članak 4.

Ovlašteni dimnjačar obavlja dimnjačarske poslove na temelju godišnjeg plana pregleda i čišćenja dimnjaka.

Plan iz stavka 1.ovoga članka ovlašteni dimnjačar dostavlja Jedinstvenom upravnom odjelu Općine Virje (u daljnjem tekstu: Jedinstveni upravni odjel) najkasnije do 30. listopada za narednu godinu.

O Planu pregleda i čišćenja dimnjaka s rasporedom pregleda ovlašteni dimnjačar obavještava javnost putem internetskih stranica, na oglasnim pločama naselja te na drugi način u primjerenom roku prije čišćenja.

Članak 5.

Ovlašteni dimnjačar dužan je uslugu čišćenja obaviti na način kojim se korisniku ne nanosi šteta, te je nakon obavljene usluge čađu, koja pada u ložište, sabiralište ili oko dimovodnog objekta dužan očistiti.

Članak 6.

Ako ovlašteni dimnjačar utvrdi da na dimovodnim objektima postoje nedostaci, pismeno će o tome obavijestiti vlasnika građevine odnosno tijelo koje upravlja građevinom, uz zahtjev da se uočeni nedostaci uklone u roku koji ne može biti duži od tri mjeseca.

Pismenu obavijest o uočenim nedostacima iz st. 1. ovog članka, ovlašteni dimnjačar dostavit će i komunalnom redaru Općine odnosno inspekciji nadležnoj za poslove zaštite od požara.

Ukoliko se utvrđeni nedostaci ne otklone u određenom roku iz st. 1. ovog članka ili ako ovlašteni dimnjačar utvrdi postojanje neposredne opasnosti za živote ljudi i imovinu koja može nastati uporabom dimnjaka ili uređaja za loženje, odmah će o tome izvijestiti sva nadležna tijela.

Članak 7.

Korisnici usluga dužni su omogućiti redovno čišćenje i kontrolu dimovodnih objekata i to svakim radnim danom prema utvrđenom rasporedu.

Korisnici usluga ne smiju ovlaštenom dimnjačaru sprečavati pristup do mjesta za čišćenje, niti ga ometati u obavljanju dimnjačarskih poslova.

Radi čišćenja i kontrole dimovodnih objekata pristup do vratašca dimovodnog objekta mora biti uvijek slobodan.

Članak 8.

Korisnici dimnjačarske usluge dužni su za obavljenu uslugu ovlaštenom dimnjačaru plaćati uslugu prema cjeniku.

Cjenik usluga donosi ovlašteni dimnjačar uz prethodnu suglasnost Općinskog načelnika Općine.

Ovlašteni dimnjačar dužan je nakon izvršenog čišćenja dimovodnog objekta, a na temelju stvarno izvršenih količina čišćenja ovjerenih od korisnika usluge, izdati račun za izvršenu uslugu s potvrdom o izvršenoj usluzi održavanja dimovodnih objekata.

Članak 9.

Ovlašteni dimnjačar dužan je voditi evidenciju o pregledu i čišćenju dimovodnih objekata za svaku godinu.

Evidencija sadrži:

1. oznaku građevine (mjesto, ulica i kućni broj),
2. ime i prezime vlasnika građevina, ime i prezime osobe ili naziv tijela koje upravlja zgradom,
3. broj i vrstu dimovodnih objekata,
4. vrstu energenta, snagu uređaja
5. datum obavljanja dimnjačarske usluge,
6. potpis dimnjačara koji je obavio dimnjačarsku uslugu,
7. potpis prisutne osobe kod obavljanja usluge (ukoliko je nazočna pri čišćenju).

III. ROKOVI ČIŠĆENJA I KONTROLE DIMOVODNIH OBJEKATA

Članak 10.

Dimovodni objekti i uređaji za loženje iz članka 2. ove Odluke podliježu obveznom čišćenju i kontroli.

Obveznom čišćenju ne podliježu dimovodni objekti u domaćinstvima koji se ne koriste, pod uvjetom da su ih njihovi korisnici odjavili kod ovlaštenog dimnjačara, kao i štednjaci i priključne cijevi za koje postoji obveza vlasnika da ih čisti i održava sigurnima.

Članak 11.

U svrhu održavanja dimovodnih objekata i uređaja za loženje ovlašteni dimnjačar obvezno

provodi redovite i izvanredne preglede i čišćenja.

Članak 12.

Redoviti pregledi u svrhu održavanja dimovodnih objekata provode se na način određen projektom građevine i pozitivnim propisima, a najmanje u rokovima određenim člankom 14. ove Odluke.

Redoviti pregled uključuje najmanje sljedeće:

* vizualni pregled, u kojeg je uključeno utvrđivanje položaja i veličine pukotina te
* drugih oštećenja bitnih za očuvanje tehničkih svojstva dimovodnih objekata
* tlačnu probu u slučaju sumnje u ispravnost
* usklađenost uređaja za loženje i dimovodnih objekata
* mjerenje izlazno-povratnih plinova kod uređaja na plinsko gorivo.

Prilikom pregleda dimovodnih objekata, isti se obavezno čisti na način koji je primjeren vrsti dimovodnih objekata i uređaja za loženje (mehanički i/ili na drugi način).

Članak 13.

Izvanredni pregled dimovodnih objekata i uređaja za loženje provodi se po posebnom pozivu korisnika usluge, kao i nakon svakog izvanrednog događaja koji može utjecati na tehnička svojstva dimovodnih objekata ili izaziva sumnju u njihovu ispravnost, te po inspekcijskom nadzoru.

Izvanredni pregled provodi se na način utvrđen u članku 12. ove Odluke.

Članak 14.

Dimovodni objekti i uređaji za loženje moraju se redovito čistiti i kontrolirati u individualnim stambenim objektima, višestambenim objektima s više uređaja na dimovodnom objektu, u poslovnim zgradama i prostorijama i postrojenjima u slijedećim rokovima:

1. dimovodni objekti i uređaji za loženje na kruta i tekuća goriva, na plinska goriva, peći centralnog i etažnog grijanja, kotlovnice u individualnim stambenim objektima, u pravilu, prije sezone loženja – jednom godišnje,
2. dimovodni objekti i uređaji za loženje na kruta i tekuća goriva, na plinska goriva, peći centralnog i etažnog grijanja, kotlovnice u višestambenim objektima – dva puta godišnje
3. dimovodni objekti i uređaji za loženje bez obzira na vrstu energenta u poslovnim zgradama i prostorijama – jedan puta godišnje
4. industrijski dimnjaci, ložišta tekućim naftnim plinom ili zemnim plinom kao i njihovi dimovodni kanali – 2 puta godišnje.

Iznimno od stavka 1. ovog članka, za sve dimovodne objekte na koje su priključeni uređaji snage veće od 50kW i ložišta uređaja snage veće od 50 kW obavezno je čišćenje i kontrola dva puta godišnje. Iznimno od stavka 1. i 4. ovog članka, za dimovodne objekte na koje su priključeni uređaji snage veće od 50 kW u poslovnim zgradama i prostorijama, obavezno je čišćenje i kontrola jednom u dva mjeseca u razdoblju korištenja uređaja za loženje.

Pregled i čišćenje dimovodnih objekata i uređaja za loženje može se na zahtjev korisnika usluga ili ako to zahtijevaju sigurnosni razlozi, posebno dokumentirani od strane ovlaštenog dimnjačara ili druge ovlaštene osobe, obavljati češće i izvan rokova utvrđenih ovom Odlukom.

IV. NADZOR NAD OBAVLJANJEM DIMNJAČARSKIH POSLOVA

Članak 15.

Nadzor nad obavljanjem dimnjačarske službe obavlja komunalni redar Općine u okviru svoje nadležnosti.

Komunalni redar ovlašten je:

1. upozoriti na obavljanje dimnjačarskih poslova ako se ne obavljaju pravilno i potpuno,

2. zabraniti neovlašteno obavljanje dimnjačarskih poslova,

3. kontrolirati vođenje propisanih evidencija,

4. izdati obavezan prekršajni nalog,

5. pokrenuti prekršajni postupak,

6. izricati i naplaćivati novčane kazne na mjestu počinjenja prekršaja,

7. poduzimati druge propisane mjere.

Članak 16.

Koncesionar je dužan Jedinstvenom upravnom odjelu Općine dostaviti godišnje izvješće o obavljanju dimnjačarskih poslova sukladno ovoj Odluci najkasnije do 31. ožujka tekuće godine za proteklu godinu. Izvješće sadrži podatke o broju izvršenih redovitih i izvanrednih pregleda, o broju odbijenih pregleda i druge podatke.

Na zahtjev komunalnog redara Općine koncesionar je u obvezi izraditi i dostaviti i posebna izvješća o obavljanju dimnjačarskih poslova.

IV.PREKRŠAJNE ODREDBE

Članak 17.

Novčanom kaznom u iznosu od 663,61 eura kaznit će se pravna osoba, odnosno novčanom kaznom od 265,45 kaznit će se fizička osoba obrtnik: - ako na području Općine obavlja dimnjačarske poslove bez zaključenog ugovora o koncesiji (članak 3. stavak 2. Odluke).

Članak 18.

Novčanom kaznom u iznosu od 663,61 eura kaznit će se koncesionar – pravna osoba, odnosno novčanom kaznom u iznosu od 265,45 eura koncesionar - fizička osoba obrtnik ako:

ne dostavi u utvrđenom roku godišnji plan pregleda i čišćenja dimnjaka nadležnom tijelu (članak 4. Odluke),

* ne obavijesti korisnike dimnjačarskih usluga na propisani način (članak 4. stavak 3. Odluke)
* ne očisti i ukloni otpadni materijal i čađu nastalu čišćenjem dimovodnih objekata (članak 5. Odluke),
* ne vodi evidenciju iz članka 9. Odluke,
* ne postupa po odredbama članka 12. Odluke.

Članak 19.

Novčanom kaznom u iznosu od 663,61 eura kaznit će se korisnik dimnjačarskih usluga – pravna osoba zbog postupanja suprotno odredbama članka 7. i članka 8. Odluke.

Za prekršaj iz stavka 1. ovog članka kaznit će se novčanom kaznom u iznosu od 265,45 eura korisnik dimnjačarskih usluga - fizička osoba obrtnik i osoba koja obavlja samostalnu djelatnost, kad je prekršaj izvršila u vezi s obavljanjem svog obrta, odnosno samostalne djelatnosti.

Za prekršaj iz stavka 1. ovog članka kaznit će se novčanom kaznom u iznosu od 132,72 eura korisnik dimnjačarskih usluga - fizička osoba.

Članak 20.

Ugovor o koncesiji za obavljanje dimnjačarskih poslova sklopljen prije donošenja ove Odluke ostaje na snazi do isteka roka važenja.

Članak 21.

Stupanjem na snagu Zakona o komunalnom gospodarstvu („Narodne novine“ broj 68/18, 110/18. i 32/20) prestala je važiti Odluka o dimnjačarskoj službi („Službeni glasnik Koprivničko-križevačke županije“, broj 9/02. i 3/14).

Članak 22.

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE VIRJE**

KLASA:

URBROJ: 2137-18-01/1-24-1

Virje, siječnja 2024.

**PREDSJEDNIK:**

**Davor Čižmešinkin**